El Centre Cultural Tívoli acull una edició més de la Passarel·la per la Igualtat de Tyrius Burjassot
2025-07-24

Dimecres que ve 21 de maig és la data triada per l’Associació de Mestresses de casa i Consumidors Tyrius perquè les portes del Centre Cultural Tívoli s’òbriguen, un any més, a la seua Passarel·la de Moda per la Igualtat; passarel·la en la qual, com és tradicional, menuts i majors del municipi es pujaran a l’escenari per a convertir-se en models per un dia.

A les 17.30 hores començarà esta especial vesprada en la qual també es comptarà amb la participació del grup de Ball de Rosa que realitzarà una exhibició dels balls apresos al llarg del curs. Tot això, sota la batuta d’Amparo Pastor, encarregada de la presentació de l’acte.

No faltaran tampoc les alumnes del taller de tall i confecció de l’associació que, amb seguretat, tornen a sorprendre a totes i tots els presents amb les peces que elles mateixes han cosit.

Una vesprada divertida, oberta a la ciutadania i, de segur, molt especial per a totes i tots i que compta amb la col·laboració de l’Ajuntament de Burjassot, des de la Unitat d’Igualtat- Espai Dona.